Universal Declaration of Human Rights in Tiddim (Chin) Language 

Leitung gambup vannuai Mihingte' Thuneihnate 

Tangkokhiatna 



Thumapi 

Leitung mihing innkuan khempeuh in pianpih thupitna leh liangko kikim a thuneihnate 
aneih uh ciaptehsakna in mi khempeuh ii suahtakna, diktatna leh leitung ah kilemna ii 
abulpi ahihmah bang in, 

Mihing thuneihnate thulimsim saklo-in simmawhbawl sakna hangin mite lungsimtawng 
sukha in thangpaihna tawh ngongtatna piangsak ahih manin, suakta takin thu gentheihna 
ding, upna leh kimuanna neih theih nading, lauthawnna leh giautauna omlo a nuntak 
theihna apiangsak leitung khat hong suah zawh nading in mikim ii lunggulh pen hi ci-in 
kipulak khiata ahihmah bang in, 

Mi khatpeuh in bangmah thukhuallo a, gitlohna leh zawhthawhbawlna tawh ki-ukna a 
deihloh manin atawpkhakna ah thauvui thautang tawh lehdona apian loh nading in upadi 
khutletna tawh hut zawh ding akisam ahihmah bang in, 

Gam khat leh khat kilawmtatna leh ki-itna khantoh semsem nading akisam ahihmah bang 
in, 

Leitung gambup Kipawlna ah a lut mipite in mihingte' thuneihna abulpite ahizong in, 
mihingte thupitna leh manphatna ahizong in, pasal leh numei liangko kikim a thuneihna 
thupi lak in Kithukimnalai sungah akipsak khit ban-ah tangpi nuntakna manawt zawh 
nading leh suakta zawtham a nuntakzia khaisan zawh nading thupi kisa ahihmah bang in, 



Leitung Kipawlna gamte in Leitung gambup Kipawlna tawh mapang khawm in leitung 
gambup vannuai mihingte thuneihna leh suahtakna bulphuh kawm in lapsang zawh 
nading thupi lak-in sepzawh nading kiciamsa ciat ahihmah bang in, 

Hih kiciamna tangtunsak zawh nading in hih thuneihna leh suahtakna teltheih leh 
laksiam ciatna in athupi pen ahihman in, 

Tu in 

Leitung Kipawlna Khawmpi in 

hih 

Khuavannuai Mihingte Thuneihna 

Tangkona ah 

mikhempeuh in kipawlna kim in lungsimtawng ciat-ah guang in leitung gam khempeuh 
ah tua thuneihna leh suahtaknate thupilak zahtak tekin, thu kihilhsawnna tawh hanciam 
ciatni cih ahizong in, leitungbup a kipawl gamte ah amau gam ciat ah a uk thuneite i ukna 
gamsungah om tangpi tangtate kiangah tua thute a tangzaitak leh lawhcing takin sangin 
zuihciat nading in hanciam ciatni ci-in deihsakna tawh akipawl gam khempeuh tungah 
hih khuavannuai thu tangkona pen gamkip leh mikim in akibanga zatciat theih nadingin 
tu-in hong tangko khia ahi hi. 



Thul 

Mihingte khempeuh in thupitak leh thuneihna tawh suakta tak leh akibang in kipiang ciat 
ahi hi. Asia leh apha khentel thei thungaihsutna nei ciat uh ahihman in khat leh khat 
sanggam unau lungsim tawh kithuah khop ding hi. 



Thu 2 

Mikim in Mihingte thuneihna leh suahtakna ah hih Thupulakkhiatna sung ah a om bangin 
thunei thei kim ciat hi. Minam hang, ci leh sa hang, numei pasal hang, kampau hang, 
biakna hang, gam ki-ukna thu paizia leh lungsim puakzia hang, gam mi ahihkeileh pianna 



puahna hang, neih leh lam hang, beh leh phung hang leh adang nuntakzia hang ahizong in 
kideidanna om sak loh ding hi. Tuaban-ah agam uh ki-ukna dan hang, thukhenzia hang, 
leitung gamte lak ah aniam asanna bulphuhna hang, a gam uh in ukna aana neihna ah 
asuakta gam hihna hang, midangte ukna hang, amau leh amau ki-uk khalo gam hihna 
hangin ahihkeileh adang paulam in kideidanna om sak lo ding hi. 



Thu3 

Mikim in nuntak na ah, zalen suahtakna leh bittak in lungmuan theihna ding nei thei ciat 
hi. 



Thu4 

Akuamahpeuh sila saltang ahihkeileh sawltak ding in omsak lo-in, sal leh sal kizuakna 
namkimte kikham hi. 



Thu5 

Akuamahpeuh bawlsiatna leh khelbawl a, mihing dan ahilo vangkiamsak zah dong a 
kibawlna leh dan kipiaknate kizanglo hi. 



Thu6 

Mikim in upadi vai khempeuh ah mihing khat hihna bang a theihpihna nei ciat hi. 



Thu7 

Mikhempeuh in upadi vai ah akikim ban uah, upadi in huamkim in hutna ah kideidan selo 
ding hi. Hih tangko thukimna sungah a om thute deidan a palsatna leh deidan sak thei 
hasuannate a omloh nading in upadi in humbit ding hi. 



Thu8 

Gam ki-ukna thubullet sung leh adang upadi khatpeuh sungah akikoihsa mikim thuneihna 
bulpite apalsatna hangin apiang supna baina athuakte in a gam sung uah aana nei thukhen 
zumpi in acingtak phatuam sakna pia ding hi. 



Thu9 

Akuamahpeuh athu omlopi in kimat kihen mawkmawkna leh gamsung pan hawlkhiat 
thuak sak mawkmawk cih om theilo ding hi. 



ThulO 

Mikim in thuneihna, vaipuakte sepna leh khialhna hanga thubawlna a thuak khakna ah 
thu khensatna ding a kisap ciangin mimai enlo a, a diktat leh aana nei thukhen zum ah 
mipite mai-ah thusitna nei in thu kikhensat sak ding hi. 



Thu 11 

1. Mipi mai-ah upadi om bangin thu kisit in mawhtatak hi cih akiciat masiah amah 
leh amah kihut theihna akim in nei ahihman in akuamah peuh mawhneilo in 
kingaihsun phot ding hi 

2. Mi khat peuh agam uh upadi leh leitung gamte upadi tawh ahizong in mawhsak 
huailo thu ahihkei nakleh thulimsim saklo a thukhensat sak mawkmawk cih om 
theilo ding hi. Amawh leh zong tua thu apian hun laitak a om zah danpiakna ding 
sang a kilawmlo leh a gikzaw in dan pialo ding hi. 



Thu 12 

Akuamahpeuh ii aituam vai, a innkuanpih vai, a inn a lo vai leh laikhak kizopna vaite ah 
ut thu mawkmawk tawh a thu omlopi in kinawngkai sak loding hi. Ama minsiat puamsiat 
nading in zong kibuluh thei mawkmawk lo hi. 
Tua bang a kinawngkai sakna leh kibuluhnate upadi tawh kikhaam ding hi. 



Thul3 

1 . Mikim in amau gamsung ah utna mun peuhpeuh ah lal thei, teeng thei hi. 

2. Mikim in ama gam leh gam khat pepeuh pan lal khia thei, a gam uh zuankik thei 
hi. 



Thul4 

1 . Mikim in genthei bawlsiatna a thuakkhak loh nading in gam dang khat peuhpeuh 
ah sutpom thei hi. 

2. Gam-ukna vaihang tawh ahilo thu leh leitung gambup kipawlna i ngimna leh 
thubulphuhte palsatna tawh a piang thute ah atung a thuneihnate kizang khalo 
ding hi. 



Thu 15 

1 . Mikhempeuh in gam khat teitei ii gammi khat suah theihna nei hi. 

2. Akua peuhmah a gammi suahna leh a gammi suahna kheltheihna thu kinial theilo 
ding hi. 



Thu 16 

1. Akum cingsa pasalte leh numeite in a minam hang, a gammi hihna hang, 
ahihkeileh biakna hang tawh ciangtan paulap zong selo-in kiteeng thei, inn leh lo 
suang thei hi Kitenna, kiten hun sung leh kikhen kibalna thu ah zong akikim in 
thuneihna nei uhi. 

2. Kiten a sawm tegel ii utna leh lungkimna bek mah tawh kiteeng ding uhi. 

3. Innkuan in mihingte nuntak khuasakna ah abulpi pen hi a, a khua a tui leh 
kumpite ii hutna leh venna ngah ding hi. 



Thul7 

Mikim in a mimal in ahizong in midangte tawh kipawl in ahizong in neih leh lam nei thei 
hi. 

1 . Kuama neihsa kisutkhia mawkmawk theilo hi. 



Thul8 

Mikim in suakta takin thu ngaihsun thei, lungngai thei, suaktatak a upna leh biakna nei 
thei hi. Hih thuneihna ah ama biakna, upna leh a suahtakna ah a ut bangbang in kheel thei 
hi Amah guak ahihkeileh veeng leh paam, innsak innnkhang tawh kipawl in mipi mai ah 
aituam in ama biakna leh upna bangin suakta tak in pulak thei, genkhia thei, hilh thei, zui 
thei, bia thei leh zang thei hi. 



Thu 19 

Mikim in suakta takin lungsim geel a ngaihsutna leh thugen khiat theihna nei hi.Tua 
thuneihna sungah kuamah kinawngkaisak lo-in upmawh sansat theihna ah a gam a lei 
kikhen lo-in thu leh la, kan thei, sang thei, puaksawn thei hi. 



Thu 20 

1. Mikim in lungmuang suakta takin kituahkhawm thei leh kipawlkhawm thei hi. 

2. Akuamah peuh kipawlna khat ah lut dingin hahtang in kisawl theilo hi. 



Thu 21 

1. Mikhempeuh in amau gam kumpi sungah tangtak in amah tektek in ahihkeileh 
zong ama teel taangmi khat peuhpeuh tung tawn in kizom thei hi. 

2. Mikim in amau gam kumpina sepna ah akibang in lut theihna nei hi. 

3. Mipi' deihna in kumpite aana neihna abulpi hi. Tua mipi deihna pen ahun hun a 
kiteelna tatak tawh kilangsak ding hi. Kiteelna ah zong mikim in akilanglo in me 
pia sak ahihkeileh tua tawh akibang leh suakta lungkim tak in me pia ding hi. 



Thu22 

Mikim in khua leh tui khat a teen khopna sungah kihel ahihmah bangin khua leh tui 
humbit muanhuaina a neih khit banah a gam i hanciamna ahizong in, leitung gamte 
panpihna tawh ahizong in, a gam i neih leh lam leh kilamzia tawh kizawitawn in a ma 
vaang neihna leh gamtat luheek zia suaktatak in a khantoh nading in omloh pelmawh 
akisam ahi neihna, mipi omdan leh ngeina lam thuneihnate avek in zeek thei hi. 



Thu23 

1. Mikim in na sep ciat theihna, nasep ding deihteel theihna, akilawm akituak leh 
anopci nasepna mun ngahna leh nasep neilo ahih khakloh nading in humbitna nei 
hi. 

2. Mikim in kideidanna omlo in akibang nasepna ah a thaman kikim ding hi. 

3. Na a sem khempeuh in amah leh a innkuanpihte aading in mihing khat ii 
vangneihna tawh kituak in neek leh dawn a cingtakzo sak sep thaman a kilawm 
zah in a ngah theih ban-ah a kisamlaite ah zong mite panpihna ngah thei lai hi. 

4. Mikim in ama ngah dingte a vaan ding in nasemte kipawl khopna neihna ah kihel 
in kizom ding hi 



Thu24 

Mikim in a kilawm zah tawh kituak in a nai ciangtan zah nasep sep nun a neih theih ciat 
ban-ah a hun hun in khasum tawh awl hun leh tawlngak hun zong nei thei hi. 



Thu25 

1. Mikim in amah leh a innkuan pihte tawh cidam lungnuam a nuntak nopsak theih 
nading, annek tuidawn, silh leh teen, inn leh lo, zatui zaha tawh kikep nading leh 
khat leh khat kilunghimawhna tawh nuntak nuam khat ngah thei hi. Tua ban-ah 
ama' ut thu a hilo in nasep a neih loh ciang, a cidam loh ciang, a hat nawnloh 
ciang, a meigon ciang, teek leh guai hun ciang ahihkeileh amah leh amah 



akikepzawh nawnloh ciang, anneek tuidawn a giautau ciangin zong kitasam tuan 
hetlo in a lungmuan theih ding kul hi. 
2. Nauneih nupi hun leh naupangte in kep leh khoi akisap phat laitak nun in huh 
ding kisam phadiak hi. Ngeina bang a kiteen kigiahna pan ahizong in, kitenna 
omlopi in ahizong in a piang naupang khempeuh in mite' don leh kepna ngah ding 
hi. 



Thu26 

1. Mikim in pilsinna nei thei ding hi. Pilsinna ah atawm pen in laisin ding patcilna 
leh abulpi lam-ah akhawnkhong in sin thei hi. Patcilna primary sang ciang 
peuhmah pello a mikim in pilna kisinsak ding hi. Siamsil sinna leh nuntak 
kivaakna ding pilsinna pen a ut peuh in sin in, a tansang lam pilsinna ahihleh 
apilna uh tawh kizui in sin thei kim ding hi. 

2. Pilsinna in mihingte omzia a huamkim in a khangtosak ahih ban-ah mihingte 
thuneihnate leh suahtakna bulpite thupilaak in thapiak sawn nading ahi hi. 
Pilsinna in gam khempeuh ah, minam phung leh tang ahihkeileh biakna pawlte ah 
khat leh khat kitheihsiamna, kithuak siamna leh ki-it kingaihna a piangsak hi ding 
hi.Tua ban-ah kilemna leh daihna a om tawntung zawh nading in leitung gambup 
kipawlna in a vaihawmna ah zong panpih thapiakna hiding hi. 

3. Nu leh Pa te'n atate un bang pilsinna lam sinsak huai hiam cih a teelsak masa thei 
ahi uhi. 



Thu27 

1 . Mikim in amau khua leh tui ciat ah a zat ngeinate ah nuamtak in bual in, lasak leh 
laamna ah nuamsa in, natethu pilsinna lam ah zong a mainawtna leh a hamphat 
lawhna teng a tangkha thei hiding hi. 

2. Mikim in natethu pilna pan hitaleh, lailam nasep pilna pan hitaleh, lasak leh laam 
siamna pan hitaleh, amah tektek ii pilna leh siamna tawh a sepkhiatna leh a 
matutpihna hangin min neihna leh met ngahnate tang thei hi. 



Thu28 

Mikim in hih tangkona laipi sungah kihel thuneihna leh suahtaknate a tangtun sak nading 
in amau sung leh leitung dong in thupiak sawlna ah lawhcing sak ding hi. 



Thu29 

1 . Mikim in ama pianzia noptak leh a picing sak thei pen ahi ama omna khua leh tui 
tungah vaipuakna tavuan a nei hi. 

2. Ama thuneihna leh suahtakna thute a zat ciangin mikim in midangte thuneihna 
zong theihsak a, thukhualna tawh ahizong in, democracy nuntak paizia a zang 
khuasakna munte ah gamtat hoih nading, mipite paidan siamna leh phattuam 
nading a piangsak zo ahih nading in upadi tawh akiphalzah ciang bek zang ding 
hi. 

3. Tua akilawmzah phalna leh suahtaknate pen Gam khempeuh Kipawlna ii ngimna 
leh thubullette tawh kilehbulh in zang ngeilo ding hi. 



Thu30 

Hih thutangkona sungah akihel thuneihna leh suahtakna a siat theih nading ngimna tawh 
gam khat ading in hitaleh, mi pawlkhat ading in hitaleh, milip ading in hitaleh, kihel in 
sem thei lei hi ci-in deihkaih in khia theilo ding hi. 



